 RAIS John Magufuli anatarajia kufanya ziara ya kikazi katika mikoa ya Mwanza, Mara na Simiyu kuanzia Septemba 3 hadi 10, mwaka huu. Katika ziara hiyo, Magufuli ataweka mawe ya msingi na kufungua miradi mbalimbali ya maendeleo na kuzungumza na wananchi katika mikutano ya hadhara.Kwa mujibu wa taarifa iliyotolewa na Kurugenzi ya Mawasiliano Ikulu, taarifa zaidi kuhusu ziara hiyo katika mikoa husika, zitatolewa na viongozi wa mikoa hiyo. Aidha, baada ya kumaliza ziara katika mikoa hiyo Dk Magufuli anatarajia kufanya ziara katika mikoa ya Katavi, Rukwa, Songwe na Mbeya katika tarehe zitakazopangwa.